
Ohje Erasmus+ -ohjelmille Force Majeure -tapauksessa

Ylivoimaisen esteen sattuessa Erasmus+ ohjelmien rahoittamalle hankkeelle tai TCA/NET koulutukseen osallistujalle voidaan korvata esteestä aiheutuneita kuluja Force Majeure -menettelyllä.

Huomaa, että koronaviruksen seurausten vuoksi hankkeiden pituutta voidaan myös anomuksesta pidentää. Samoin hankkeiden työsuunnitelmiin voi perustelluista syistä anoa muutoksia. Force Majeure -menettelyä käytetään vain niissä tapauksissa, joissa ei voida käyttää tavanomaista sopimusmuutosmenettelyä.

Mikä on ylivoimainen este?

Ylivoimaiseksi esteeksi katsotaan esimerkiksi
· oma tai lähiomaisen sairastuminen tai
· luonnonkatastrofi tai pandemian kaltainen laajalle levinnyt epidemia, joka estää toimintoon tai koulutukseen osallistumisen tai siinä jatkamisen.

Huomaa, että puutteellisesta suunnittelusta tai tiedotuksesta tai laiminlyönneistä aiheutuvia ongelmia ei lähtökohtaisesti katsota ylivoimaiseksi esteeksi. Tarkista kansallisesta toimistosta täyttyvätkö ylivoimaisen esteen kriteerit.

Mitä korvataan?

Hankkeet: Päiväkohtaiset korvaukset lasketaan pääsääntöisesti yksikköhintojen mukaan huomioiden toiminnon tosiasiallinen kesto; matkakustannukset lasketaan todellisten kulujen mukaan. Lisäksi voidaan korvata mahdollisia lisäkuluja todellisten kustannusten mukaan. Kokonaiskorvaus ei kuitenkaan voi ylittää hankkeelle alun perin myönnettyä rahoitusta.

Kuluja korvataan ainoastaan silloin, kun niitä ei ole korvattu muualta (esim. lentoyhtiö, matkavakuutus).

On oleellista, että osallistujat ja edunsaajatahot tiedottavat tilanteesta toisiaan etukäteen, mukaan lukien sekä lähettävää että vastaanottavaa tahoa. Muussa tapauksessa tuki voidaan periä takaisin osittain tai kokonaan tai jättää kuluja korvaamatta.

TCA/NET-koulutukset: Jos osallistuja joutuu keskeyttämään TCA/NET-koulutuksen tai jos se perutaan tai siirretään ylivoimaisen esteen takia, osallistujalla on mahdollisuus saada tukea se määrä, joka vastaa TCA/NET-koulutukseen osallistumiseen jo käytettyjä kuluja (erityisesti lentoliput).

Force Majeure -lomake ja liitteet

Sähköinen Force Majeure -lomake löytyy osoitteesta:
https://www.oph.fi/fi/ajankohtaista/erasmus-aikuiskoulutukselle-koronaohjeet-kaynnissa-oleville-hankkeille 


Liitä lomakkeeseen seuraavat dokumentit:

· Selvitys onko vakuutusyhtiö ja/tai lentoyhtiö korvannut kuluja:
· Päätös osittaisesta tai kokonaisuudessaan hyväksytystä korvauksesta, korvauksen saaja ja korvattava summa
· Kielteisestä päätöksestä vakuutus- tai lentoyhtiön ilmoitus. 
· Koronavirusepidemian tapauksessa ei tarvita matkakohtaista päätöstä, vaan hankkeen tai TCA/NET-osallistujan allekirjoituksella vahvistama tieto vakuutus- tai lentoyhtiön linjauksista riittää.
· Selkeä kuluerittely aiheutuneista todellisista kuluista.

Älä lähetä kuitteja tai niiden kopioita, mutta säilytä ne mahdollisen taloustarkastuksen varalle.

Älä liitä lääkärintodistusta mukaan. Se käsitellään ja säilytetään edunsaajaoppilaitoksen/organisaation sisäisten käytäntöjen mukaisesti.

Kansallinen toimisto käsittelee korvauksen selvityksen perusteella

Toimita hankkeen osalta Force Majeure -lomake liitteineen mahdollisimman pian, mutta viimeistään loppuraportoinnin yhteydessä.

TCA/NET-koulutuksen osalta lomake tulee toimittaa viimeistään kuukauden kuluessa koulutuksen ajankohdasta.

Kansallinen toimisto vahvistaa mahdollisimman pian päätöksen korvattavasta tuesta.

Hankkeet ja Mobility Tool+

Hanke ja toiminnot raportoidaan Mobility Tool+ -alustalle toteuman mukaisesti. Osallistuja voi täyttää osallistujaraportin normaalisti Mobility Toolissa, jos se on tilanteen huomioiden mahdollista.

· Merkitse osallistujan liikkuvuusjaksoon ”Mobility” rasti kohtaan ”Force Majeure”

· Kirjoita kommenttikenttään ”Force Majeure Explanations” perustelu ja kansallisen toimiston vahvistama tukisumma
· Merkitse jakson kesto ”Duration”: alku- ja päättymispäivämäärä

· Muuta todelliset kulut budjettiin ”Budget”. Voit muokata tietoja Edit-toiminnolla.

